विविधवर्णी आ बहुरंगी रचनाकार 'भ्रमर'
चन्द्रेश राष्ट्रीय-अन्तर्राष्ट्रीय स्तर पर कतिपय सम्मानसँ सम्मानित, विविधतामे विविधवर्णी आ बहुरंगी रचनाकार छथि श्रीरामभरोस कापड़ि 'भ्रमर'। ओ लिक्खार छथि आ जे किछु लिखलनि से जमिकऽ। कही तँ यथार्थपरक ढङ्गे जनजीवनक सम-सामयिक चित्र संवेदनाक संग उपस्थापित करैत छथि। ओ मानवक सुख-दुःख आ जीवनक संवेदनाकेँ मर्मस्पर्शी ढङ्गे उभरलनि। सहजता आ स्वाभाविकता हिनक लेखनक विशिष्टता रहल अछि। ओ समाजमे व्याप्त विसंगतिकें उठबैत समकालीन सत्यकें देखार करैत छथि। तें हिनक रचना छद्म आ पाखण्डीपक्षकें उघार करैत मानवक हृदयकें उद्वेलित करैत अछि।
 मिथिला-मैथिलीक प्रति अनन्य प्रेम हिनका अदौसँ रहलनि अछि। खासकऽ डा० धीरेन्द्रसँ प्रभावित भऽ जे मैथिलीमे अयलाह से मैथिलीक रचनाकऽ भऽ कऽ रहल छथि। ओ समाजक विविधतामे विषमताजन्य विसंगतिकें अपन रचनामे उठौलनि अछि। खासकऽ सीमाक एहि पार आ ओहि पार अर्थात् मिथिला क्षेत्रक सामाजिक राग-विराग पर अपन लेखनीक आधार बनौलनि अछि। ओ देश - काल स्थिति-परिस्थिति पर ध्यान केन्द्रित कऽ अपन रचनात्मकताक माध्यमे सटीकतामे समय-सापेक्ष सन्तुलित कऽ रचनाधर्मिताक निर्वाह कयलनि अछि।
 ओ कविता, कथा, नाटक, यात्रा - प्रसंग, निबन्ध, संस्मरण आदि तँ लिखबे कयलनि जे शोधपरक दृष्टि हिनक सेहो महत्वपूर्ण रहल अछि से कहल जा सकैत अछि। हिनक राजकमलक कथा साहित्यमे नारी' 2007 ई० मे शेखर प्रकाशन, पटनाएँ प्रकाशित भऽ आयल अछि। एहिमे राजकमलक नारी विषयक चित्रण अबस्से मोनकें मुग्ध कऽ दैत अछि। ओ स्वयं 'एहि पोथी मादे' मे लिखलनि अछि जे 'राजकमल चौधरीक साहित्य एहन पवित्र गंगाजल अछि, जकरा पीलासँ तृप्ति भेटैत छैक, ओ अद्वितीय अछि। ओना ई पोथी प्रकाशित होयबासँ 23 वर्ष पूर्वहि 1984 ई० मे लिखल गेल जे स्वयं लेखक लिखने छथि। ओ जे नारी चरित्रक प्रारूप बनौने छथि से अछि- (क) परम्परावादी (ख) शोषित (ग) आदर्शोन्मुख (घ) पुश्चली (ङ) प्रकीर्ण। ओ नारीक दुनू चरित्र जेना- 'हुनका ने केबारक भितरक नारी पसीन छन्हि आ ने बाहरी दुनियांमे आबि कामतुष्टिक हेतु छिछिअएबा पर बाध्य नारी। हुनका एहि दुनूक बीचक नारी चरित्रसँ लगाव छलन्हि '। जेंकि ई पोथी पहिने लिखायल ते हिनक कतिपय रचनाक प्रसंग विचार छूटल अछि। तें ँ की ? राजकमलक प्रति हिनक श्रद्धाभाव अबस्से छिटकि आयल अछि। ओ स्वयं लिखैत छथि जे 'नारी मनोविज्ञानक एतेक सूक्ष्म अध्ययन हुनक कथा, उपन्यास सभमे हमरा भेटल, हम अवाक रहि गेल रही। '। ओ हिनक उपन्यास आ कथा - साहित्यिमे नारीक चित्रण एहि पोथीमे कयलनि अछि।
 जेंकि राजकमलक सम्पूर्ण साहित्य हिनक लिखबाक वा विवेचन - विश्लेषण करबाक अवधि धर एकठाम पुस्तकाकार नहि भऽ सकल छल तें ओ सभटा पर विचार नहि कयलनि अछि। ओहुना सभटा रचना पर विचार-विमर्श होयब सम्भवो नहि थिक। उपन्यासमे मात्र ' आदिकथा' पर आ कथा साहित्यमे सेहो किछुए कथा पर ओ अपन विचार देलनि अछि। ओ जतबे जे किछु देलनि अछि ताहिमे 'कथ्य एवं शिल्प दुनू क्षेत्रमे हुनक अवदान अत्यन्त महत्वपूर्ण अछि' तकरा ओ स्वीकारलनि अछि। स्पष्टतः ओ लिखने छथि जे 'यौन समस्यासँ आक्रान्त मनःस्थितिक निर्द्वन्द्व उल्लेख हुनक सफल रचनाकार व्यक्तित्वक परिचायक थिक'।
 वस्तुतः राजकमल अपन साहित्यमे धूम मचौने छथि। ओ अपन लेखनमे जनसमाजकें झकझोरिकऽ नवयुगक सूत्रपात करबाक सन्देश भरलनि अछि। मानवीय अन्तर्व्यथाकेँ उभारिक संवेदनात्मक गहनतम अन्तःस्थल धरि पैसिकऽ जे प्रहार कलयनि से मनोमस्तिष्ककें झकझोड़ैत नवीनतामे नवदृष्टि अनबाक बात अछि से तँ कहले जा सकैत अछि।
 रामभरोस कापड़ि 'भ्रमर' एहि सभ बातकें प्रस्तुत कयलनि। ओ राजकमलकेँ चिन्हलनि आ संक्षिप्तेमे सही ओ एहि पोथीकेँ प्रस्तुत कयलनि। ओ राजकमलक कथा साहित्यमे नारी विमर्शक बन्ने नारी अस्मिताक प्रश्न उठाकऽ दलित-शोषित-पीड़ित नारीक चित्रणकऽ सामाजिक व्यवस्थाकेँ चीरीचोंत कयलनि अछि। एहि पोथीक रचनागत विशेषता यैह जे विभिन्न विद्वतजनक अभिव्यक्तिकें जगजियार क ओ अपन बातकें रखलनि अछि। नारी विषयक बात जखन राजकमलक कथा साहित्यमे उठत तँ एहि पोथीकेँ अबस्से मोन राखय पड़त। निस्सन्देह गागरमे सागर थिक ई पोथी।
 दृष्टिसम्पन्न रचनाकार भ्रमरक सूक्ष्म दृष्टि यैह जे ओ सतत प्रकृति प्रेमक पुजारी छथि। कैक ठाम हिनक संग हम रही तँ बहुत किछु देखबा - भोगबाक अनुभूति भेटल अछि। ओ जतय-कतहु जाइत छथि तँ पहिने 'फोटोग्रैफिक कैमरा ' आ आब तँ 'मोबाइल से आधुनिक रहिते छनि। नीक ओ दामी मोबाइलक भरपूर उपयोग करैत छथि। मुम्बइक पार्क होअय वा कोलकाताक नेशनल पार्क वा स्थान विशेषक किएक ने होअय, ओ सभ ठाम प्राकृतिक सौन्दर्यकें अपन कैमरामे उतारैत ओकर भरपूर उपयोग करैत छथि। प्रस्फुटित फूल होअय वा केचुली - कुम्भी वा प्रवाहित जलधारा वा कोनो पुल वा आकर्षक वस्तु-जातादि ओ झट दऽ फोटो घीचि लैत छथि आ समयानुकूल उपयोग करैत छथि। हिनका लग दुर्लभ फोटो सभ अछि। हिनक अन्वेषणपरक दृष्टि यैह जे जिज्ञासु अनुसन्धाता लोकनिक हेतु ओ आद्यकवि 'विद्यापतिक दर्जनो अप्रकाशित पदसँ भरल अछि नेपाल' लिखिकऽ स्रोतक सम्बन्धमे जानकारी तँ देबे कयलनि अछि जे हुनक दू गोट अप्रकाशित गीतकेँ पहिने पत्रिकामे आ तकर बाद 'मिथिलाक लोकजीवनः लोक सन्दर्भ 'मे पृ० सं० 205-206 पर प्रकाशित करबौलनि अछि। जेना - ( गीत - 1) रागश्री। उत्तर बरस जोगीयक अमल बइसरः जोगी- रिषी दरबार बइसर। । 1। । आ ( गीत 2 ) राग काफि। गिरि कैलास हि रंग सदा शिव। रंग होरि हो हर गिजायक संग सदा शिव होरि हो। । 1। । ततबे नहि, महाकवि विद्यापतिक नवीन रचनाः 'वैद्य रहस्य' सेहो प्रस्तुत कयलनि अछि। सांस्कृतिक चिन्तन कहि 'मिथिलाक लोकजीवन : लोक सन्दर्भ' पोथी मिथिला सेन्टर, अमेरिका' द्वारा 284 पृष्ठमे प्रकाशित भऽ आयल अछि। तीन खण्डमे प्रकाशित विभिन्न विषयपरक ई पोथी अबस्से विभिन्नतामे स्थान विशेष, माटि - पानि, संस्कृति, सभ्यता, राजनीति, लोककला, लोकगाथा, लोकसंस्कृति, नायक, पर्व-त्योहार, देवी-देवतादि, चित्रपरकादिकेँ समेटने - बटोरमे राष्ट्रीय ओ अन्तर्राष्ट्रीय पटल पर कही तँ साक्ष्यमूलक दस्तावेज थिक। कारण, मूल्यबोधपरक ई पोथी बनि आयल अछि। लोकजीवन आ लोक सन्दर्भमे एहि पोथीक उपादेयता बनल अछि।
 ओ विभिन्न संस्थामे प्रतिनिधित्व कऽ चुकल छथि। ओ जतबे वर्ष जाहि संस्थामे रहलथि तय अपन छाप छोड़ि देलथि। साझा प्रकाश होअय वा नेपालक राजकीय प्रज्ञा प्रतिष्ठान, ओ कैकटा पोथी प्रकाशित करबौलनि जे मूल्यबोधक अछि। जेना - महाकवि विद्यापति आ नेपाल (2068) लोकनायक सलहेस (खण्ड-1 आ 2, 2069 ) लोकगाथा नायक दीनाभद्री ( 2070 ) आदि अछि। लोकगाथा ओ लोकसंस्कृतिपरक विचार - गोष्ठीक आयोजन तँ करबे कयलनि जे नेपाल पृष्ठभूमिक ऐतिहासिक सन्दर्भ सभ लऽ कऽ विभिन्न क्षेत्रक विद्वत्जनकें एकठाम एकत्रकऽ विमर्श करबौलनि। साक्ष्यकें प्रमाणक संग प्रस्तुत होयबासँ बेसी आपसीमे अर्थात् दर्शक-श्रोता आ वक्ताक बीच गहमागहमीमे झलफल करबाओल। सम्प्रति ओ मधेश प्रज्ञा प्रतिष्ठान'क अध्यक्ष छथि आ एहि संस्थाकेँ पल्लवित - पुष्पित करबामे दम-खम लगौने छथि। समयक प्रतीक्षा अछि।
 हिनका मैथिलीक प्रति विशेष प्रेम तँ अबस्से छनि जे आनो भाषा प्रति आदर भाव छनि। ओ 2066 सालमे 'हम और तुम' हिन्दी कविता संग्रह जे पठित कविक कविताकें प्रकाशित करबौलनि। मैथिली कविता पोथी 'नहि, आब नहि' (दीर्घ कविता - संग्रह) क बस अब नहीं हिन्दी अनुवाद प्रकाशित कयलनि। एहिना नेपाली आ भोजपुरीमे सेहो रचना छनि। मूल लेखनमे सम्प्रति 6 गोट कविता - संग्रह, चारिटा कथा-संग्रह, एकटा उपन्यास, 6 गोट नाटक आदि छनि।
 हम गछैत छी जे रचना वैह पैघ होइत अछि जे लेखकक कलमसँ निकलितो, लेखकीय मानसिकताक उपजा होइतो अपन छवि-छटा स्वतंत्ररूपेण छिटकाबैत पाठकक मनोमस्किष्ककें हौंड़ैत बैसि जाइत अछि। मूल्यबोधक स्थितिए कोनो रचनाक प्राण थिक। तात्पर्य जे अपन दम-खम रखैत स्वतंत्र अस्तित्वपरक रचना अस्मिताधिकेँ जगबैत अपन पहचान अपने बनबैत अछि। एकटा बात ई हो सत्य थि जे लेखक लिखबा काल जे सोचैत- विचारैत लिखैत अछि सैह पाठको सोचि पाओत से कोनो बात नहि भेल। पाठकीय सोचमे अपन दृष्टि होइत अछि जे लेखकीय बोधसँ फराक भऽ स्वतंत्र चिन्तन-मननमे अपना-अपनीक अर्थ - ध्वनिकेँ स्पष्टकऽ सकैत अछि आ करिते अछि।
 ई लिखबाक प्रयोजन एहि हेतुएँ जे भ्रमर जे किछु लिखैत छथि वा हिनक जे कोनो गतिविधि होइत छनि से सदैव सोचल-विचारल आ नव-नव गतिविधिसँ जुड़ल निष्ठा - भावे होइत छनि। जहिना ओ साहित्यिक-कार्यमे सम्बद्ध छथि तहिना पत्रकारिताक क्षेत्र अङ्ग्रेजने छथि। मैथिलीमे 'गामघर', 'अर्चना' 'आंजुर' आदि प्राकशित कयलनि। वर्ष - 36, अंक-3, क्रमांक- 106, दिसम्बर - जनवरी 2023 'आंजुर 'क स्मृतिकेँ पेटारमे बन्न 'सोमदेव' आयल अछि। 'सोमदेव' पर केन्द्रित 'आंजुर 'क ई अंक - अबस्से सोमदेवकेँ चिन्हब-बुझबाक संगहि हुनक जीवनदृष्टि आ रचनादृष्टि पर प्रकाश दैत अछि। शोषित-पीड़ित लोकजीवनक उन्नायक छलाह सोमदेव जे जीवन भरि संघर्ष कयलनि आ कर्म बले ँ साहित्य-साधनाकऽ सपूत भेलाह। मानवीयताक गुण बले ओ महानताक आसन पर आसीन भेल छथि। तहिना भ्रमर अपन लक्ष्य सिद्धिक हेतु सतत नव-नव प्रयोग करैत प्रयोधर्मा बनि अपन औकादि देखा रहल छथि। ओ अपनाक सामाजिक सरोकारसँ जोड़ैत मुक्तिमार्गक अनुयायी छथि।
 चीनक उपजा 'कोरोना' सम्पूर्ण विश्वकें दलमलित कऽ देलक। जेंकि 24 मार्च 2020सँ नेपालमे 'लॉकडाउन' लगा देलक। लोककेँ घरेमे सुरक्षाक दृष्टिएँ रहबाक लेल बाध्य कऽ देलक। एहि संक्रामक बीमारीक फलस्वरूप एकटा अघोषित युद्ध ठानल गेल तँ एहि सम-सामयिक स्थिति - परिस्थितिजन्य पोथी 'कोरोनाक संत्रासमे ओकरायल जिनगी (लकडाउन डायरी) ' रामभरोस कापड़ि भ्रमरक जनकपुर ललित कला प्रतिष्ठानसँ 2020 ई० मे प्रकाशित भऽ आयल। एहिमे लेखकक 10 अप्रैल 2020 सँ 22 जुलाई 2020 धरिक खेरहा आ 'उपसंहार' अछि। संगहि प्रसंग - अप्रसंग सेहो अछि। यानि 24 मार्च 2020क प्रसंग । 'कोरोना' नाम सुनितहिं लोकक रोइञा भुटकि जाइत छल। सभ एक - दोसर सशंकित नजरिएँ देखैत छल। साफ-सफाइ, सोशल डिस्टेन्सिंग आ मुखड़ा अर्थात् 'मास्क'क उपयोग बेस चलल। बच्चा आ बूढ़ पर खतरा बेस मड़रायल। ओना जुआन - जहान होअय वा चिकित्सक अर्थात् जे चपेटमे पड़ल से सभ खतरा पड़ल। कतेको मूइल, बेरोजगारक संख्या बढ़ल। कर्मसँ मानवताक गुणमे उत्तरोत्तर वृद्धि होइत अछि ताहि कर्मक सुकर्म दृष्टिगत भेल। हीत- मीतक पहचानबोध कराओल। जीवन जीवाक ढंग सिखाओल। कही तँ युगक वास्तविक ओ क्रमबद्ध सत्य, तथ्य ओ कथ्य जगजियार भेल। कही तँ नेपालक आधुनिक इतिहास संक्षिप्ततामे देखार भेल। ते स्पष्टवादितामे लेखनी चमकि उठल अछि। एहि कोरोनाक संत्रासमे ओझरायल जिनगी पोथी अपन सार्थक उपस्थितिबोधमे। मानव जीवनक हिस्सा बनिक आयल ई बीमारी। लेखकक सामर्थ्य-शक्ति आ संघर्ष चेतना सेहो चित्रणमे झलकि आयल अछि। जे समाजक सत्यता जगजियार भेल ते लोकक विचार, संवेदनाक संग समय सापेक्ष नव अनुभूति दृष्टिगत भेल।
 भ्रमर ई पक्ष विशेषे रहल अछि जे ओ ताकि - हेरिकऽ साहित्यकार बनयबाक प्रयास करैत छथि। एहि लेल ओ लोककें उत्साहित करैत छथि। रचना लिखाकऽ अपन पत्रिकामे वा आनो ठामक पत्रिकामे प्रकाशित करयबाक प्रयास करैत छथि। ओ जतेक नव रचनाकार बनेलथि आ ओहि नव रचनाकारक रचना लिखबाकऽ प्रकाशित कयने वा करबौने छथि से भविष्यक नव पीढ़ीकें बनयबामे योगदान अबस्से भरपूर रहब कहल जेतनि। साहित्यिक परिवेश ओ वातावरणक निर्माण ओ अपन कर्मठता आ सक्रियताक संग सार्थकता हेतु करैत छथि। कही तँ ओ अपन पाछाँ एकटा बेस पैघ जमाति ठाढ़ कऽ देलनि।
 ई सत्य थिक जे हिनक जीवन-यात्राक कटु-मधु अनुभवमे बहुतो बात घटित भेल अछि। हिनक चेतन-अवचेतन मोनमे सामाजिक आ मनोवैज्ञानिक पक्षमे घटित घटना- प्रामाणिकताक संग उभरितो ओ सदैव अपन काजमे वक जकाँ ध्यान लगौने रहल छथि। सहबाक ई सामर्थ्यबोध ओ अतिरिक्त रूपमे अर्जित कयने छथि। किएक तँ नेनपनेसँ हिनक रौद्र रूप नुकायल नहि रहल अछि। जिद्दी तँ वैह जे ओ अपन मोनमे जे बात ठानि लैत छथि से कैयेकऽ छोड़ैत छथि। उपेक्षा, अपमान आदि होइतो ओ आब अंगेजितो नहि छथि। एकमात्र लक्ष्य जे कर्मबलें आगाँ बढ़ी। मान-सम्मान तँ ओ ततेक पाबि नेने छथि जे ढेर-ढाकी प्रशस्तिपत्रादि घरमे ढेरिआयल छनि। मिथिला - मैथिलीक नाम पर ओ धन-सम्पत्तिक परवाह नहि कयने छथि। दनादन पोथी आ पत्र - पत्रादि प्रकाशित कयने छथि।
 देखल जाय तँ निस्सन्देह कहल जायत जे समय - साक्ष्यक साक्षी बनैत अपन रचनाधर्मिताबलें भ्रमर अपन युगक महत्वपूर्ण हस्ताक्षर छथि। ओ अपन प्रतिभा बलें जीवनक बीचसँ विभिन्न सामाजिक घटनादिक उठाकऽ जीवन-पक्षकें मजगूती प्रदान कयलनि अछि। ओ सामाजिकता आ मानवीय चिन्ताकेँ अपन अनुभूति प्रवणता बलें नैतिकता आ इमानदारीपूर्वक उठाकऽ रचना जगतक जे स्वरूप गढलनि अछि से हुनका साहित्य जगतक सिरमौर बनबैत छनि।
 अपन मंतव्य editorial. staff. videha@gmail. com पर पठाउ। 